2. ลักษณะการประกอบธุรกิจ

ภาพรวมการประกอบธุรกิจของบริษัท

บริษัท โรงพยาบาลไทยนครินทร์ จำกัด (มหาชน) ดำเนินธุรกิจโรงพยาบาลเอกชน
โดยได้รับใบอนุญาตจากกระทรวงสาธารณสุข เลขที่ 10201000745
ให้ประกอบกิจการสถานพยาบาลลักษณะโรงพยาบาลทั่วไป ขนาด 350 เตียง
ปัจจุบันมีจำนวนเตียงที่ให้บริการจริง (Actual Beds) ทั้งสิ้น 245 เตียง
เพื่อให้บริการรักษาผู้ป่วยทั้งผู้ป่วยในและผู้ป่วยนอกตลอด 24 ชั่วโมง และมีสาขาอีก 1 แห่ง คือ
คลินิกเวชกรรม ไทยนครินทร์อินเตอร์คลินิก ซึ่งเป็นสถานพยาบาลประเภทไม่รับผู้ป่วยไว้ค้างคืน
(คลินิก) ตั้งอยู่เลขที่ 17 ซอยสุขุมวิท 4 แขวงคลองเตย เขตคลองเตย กรุงเทพฯ 10110
บริษัทมีแพทย์ผู้เชี่ยวชาญเฉพาะโรค พร้อมทั้งอุปกรณ์ทางการแพทย์ที่ทันสมัย ทั้งนี้
โรงพยาบาลไทยนครินทร์มีห้องพักคนไข้เพื่อให้บริการทั้งในลักษณะห้อง VIP, ห้อง DELUXE,
ห้องคนไข้เดี่ยว ห้องคู่ ตลอดจนห้องพักคนไข้ประเภท 5 เตียง และที่สำคัญห้องพัก
Internationnal Ward ซึ่งเน้นความหรูหรา ความสะดวกสบายยิ่งขึ้น นอกจากนี้
โรงพยาบาลไทยนครินทร์ยังมีบริการห้อง ICU ห้อง CCU ห้องผ่าตัดใหญ่ ห้องผ่าตัดเล็ก
และห้องตรวจโรคทั่วไปกว่า 30 ห้อง โดยสามารถแยกกลุ่มลูกค้าของโรงพยาบาล ออกเป็น 4
ประเภทหลัก ได้แก่

1.
ลูกค้าประเภททั่วไปที่อยู่อาศัยหรือมีสถานที่ทำงานในบริเวณใกล้เคียงโรงพยาบาลซึ่งมีฐานะปานกลางถึงค่อนข้างดีและให้ความสำคัญต่อการดูแลสุขภาพ
โดยโรงพยาบาลจะทำการประชาสัมพันธ์
การเดินทางไปเยี่ยมแหล่งชุมชนและบ้านเรือนบริเวณใกล้เคียง
เพื่อให้ลูกค้ารู้จักถึงโรงพยาบาลและบริการการรักษาพยาบาล

2. ลูกค้าประเภทคู่สัญญา เป็นกลุ่มลูกค้าที่เป็นพนักงานบริษัท โรงงาน หน่วยงานราชการ หรือลูกค้า
ผู้เอาประกันของบริษัทประกันชีวิตที่ได้มีการทำสัญญาการใช้บริการรักษาพยาบาลกับทางโรงพยาบาล
โดยมีลักษณะการใช้บริการรักษา พยาบาลประเภทต่างๆ เช่น การตรวจสุขภาพประจำปี
การเข้ารักษาพยาบาลยามเจ็บป่วย เป็นต้น

3. ลูกค้าประเภทสมาชิก คือ ลูกค้าที่สมัครเป็นสมาชิกของโรงพยาบาล แบ่งออกได้เป็น
สมาชิกบุคคล และสมาชิกครอบครัว ทั้งนี้ ลูกค้าดังกล่าวจะได้รับสิทธิพิเศษในการได้รับส่วนลดค่าห้อง
และค่ายา รวมถึงได้รับวารสาร ไทยนครินทร์

4. ลูกค้าต่างชาติ คือกลุ่มลูกค้าซึ่งโรงพยาบาลไทยนครินทร์
ได้ไปทำการเปิดตลาดในกลุ่มประเทศตะวันออกกลางในปี 2549 และได้มีการเปิด Thai Nakarin
Interclinic ที่ซอยสุขุมวิท 4 (ซอยนานา) ในช่วงกลางปี 2551 เป็นต้น

นอกจากนี้ บริษัทยังมีรายได้จากการให้เช่าพื้นที่กับร้านค้าต่างๆ ซึ่งตั้งอยู่บริเวณพื้นที่ชั้น B และ L
เช่น ร้านดอกไม้ ร้านมินิมาร์ท บริการอินเตอร์เน็ต ร้านเสื้อผ้าเด็ก ร้านแว่นตา มุมกาแฟ
ศูนย์อาหารเชลล์ชวนชิม เป็นต้น
โดยบริษัทจะทำสัญญาเช่าพื้นที่กับร้านค้าเหล่านี้โดยมีระยะเวลาการเช่าตั้งแต่ 1-3 ปี (แล้วแต่กรณี)
อีกทั้ง บริษัทฯ ยังมีที่จอดรถในร่มกว่า 300 คัน เพื่ออำนวยความสะดวกให้กับผู้ใช้บริการ
และมีนโยบายที่จะหาพื้นที่จอดรถคอยให้บริการเพิ่มเติมด้วย

ลักษณะการรักษาพยาบาล

โรงพยาบาลไทยนครินทร์ให้บริการรักษาพยาบาลแก่ผู้ป่วย โดยมีแพทย์ผู้เชี่ยวชาญครบทุกสาขา
ให้บริการตลอด 24 ชั่วโมง พร้อมเครื่องมืออุปกรณ์ที่ทันสมัย
ซึ่งปัจจุบันโรงพยาบาลไทยนครินทร์มีแพทย์ประจำและแพทย์นอกเวลารวมประมาณ 200 คน
มีพยาบาลประจำ และชั่วคราว รวมประมาณ 400 คน ทั้งนี้
การให้บริการสามารถแบ่งตามลักษณะผู้ป่วยที่เข้ามารับการรักษาพยาบาลเป็น 2 ลักษณะ ได้แก่
ผู้ป่วยนอก หรือ “OPD” คิดเป็นร้อยละ 59 ของรายได้จากการรักษาพยาบาลรวม และผู้ป่วยในหรือ
“IPD” คิดเป็นร้อยละ 41 ของรายได้จากการรักษาพยาบาลรวม เช่นกัน

  การรักษาพยาบาลผู้ป่วยนอก “OPD”

การให้บริการรักษาพยาบาลแก่ผู้ป่วยนอก แบ่งออกเป็นแผนกต่างๆ ได้แก่

  ----------------------------------- -----------------------------------
  1. แผนกอายุรกรรม                     10. ศูนย์ไตเทียม

  2. แผนกศัลยกรรม                      11. แผนกกายภาพบำบัด

  3. แผนกกุมารเวช                      12. แผนกผิวหนัง

  4. ศูนย์หัวใจ                          13. แผนกฉุกเฉิน

  5. แผนกตา หู คอ จมูก                  14. ศูนย์กระดูก และข้อ

  6. แผนกสูติ-นรีเวช                     15. แผนกรังสีวินิจฉัย

  7. แผนกแพทย์แผนจีน                    16. แผนกวิเคราะห์โรค

  8. แผนกทันตกรรม                      17. ศูนย์มะเร็งโฮลิสติค

  9. แผนกตรวจสุขภาพ                    
  ----------------------------------- -----------------------------------

แผนกอายุรกรรม

นอกจากโรงพยาบาลไทยนครินทร์ จะจัดให้บริการแพทย์แผนกอายุรกรรมทั่วไปแล้ว โรงพยาบาล
ไทยนครินทร์ได้จัดให้มีการให้บริการของแพทย์อายุรกรรมผู้เชี่ยวชาญเฉพาะโรคด้วย ได้แก่
โรคระบบหัวใจและหลอดเลือด โรคของระบบประสาท โรคระบบทางเดินปัสสาวะ
โรคระบบทางเดินอาหาร โรคโลหิตวิทยา และโรคผิวหนัง
รวมถึงการให้บริการรักษาผู้ป่วยที่มีปัญหาเกี่ยวกับการติดเชื้อทางเพศสัมพันธ์ มะเร็ง ไขข้อ ด้วย

แผนกศัลยกรรม

โรงพยาบาลได้จัดให้บริการรักษาผู้ป่วยที่มีปัญหาด้านศัลยกรรมในระบบต่างๆ ได้แก่
การศัลยกรรมทั่วไป การศัลยกรรมระบบทางเดินปัสสาวะ การศัลยกรรมตกแต่ง
การศัลยกรรมกระดูกและข้อ รวมถึงการผ่าตัดที่ต้องป้องกันปัญหาที่เกิดขึ้นในอนาคต
การผ่าตัดอวัยวะเนื่องจากอุบัติเหตุในการทำงาน และการผ่าตัดเพื่อแก้ไขความบกพร่อง
โดยแพทย์ผู้เชี่ยวชาญเฉพาะด้านด้วย เครื่องมือทางการแพทย์ที่มีเทคโนโลยีระดับสูงด้วย เช่น
การผ่าตัดด้วยกล้อง Endoscopic เป็นต้น

แผนกกุมารเวช

โรงพยาบาลได้เปิดให้บริการดูแลรักษาและบำบัดโรคต่างๆ ในผู้ป่วยเด็กตั้งแต่แรกคลอดถึงอายุ 13
ปี โดยกุมารแพทย์ทั่วไป และกุมารแพทย์ผู้เชี่ยวชาญเฉพาะทาง ได้แก่ ทางโรคหัวใจ
ทางเดินหายใจเด็ก ทางทารกแรกเกิด โรคภูมิแพ้ในเด็ก โรคทางเดินอาหารในเด็ก
โรคทางต่อมไร้ท่อในเด็ก รวมทั้งจิตแพทย์เด็กและวัยรุ่น นอกจากนี้ โรงพยาบาลไทยนครินทร์
ยังได้จัดให้มีการบริการให้คำปรึกษาปัญหาโดยแพทย์แผนกหู คอ จมูก แก่ผู้ป่วยเด็กอีกทางหนึ่ง
และได้เปิดให้บริการคลินิกเด็กสุขภาพดีแยกจากผู้ป่วยเด็กทั่วไปด้วย

ศูนย์หัวใจ

โรงพยาบาลเริ่มเปิดให้บริการศูนย์หัวใจ
โดยตระหนักถึงการให้บริการรักษาผู้ป่วยให้มีประสิทธิภาพมากยิ่งขึ้นด้วย
เช่นการจัดซื้อเครื่องมือแพทย์เพื่อการวินิจฉัยและการรักษาโรคหัวใจที่มีศักยภาพเพิ่มขึ้น
โดยแพทย์ผู้เชี่ยวชาญทางโรคหัวใจทั้งด้านการรักษาโรคด้วยยา
การรักษาด้วยการผ่าตัดโดยการถ่างขยายหลอดเลือดหัวใจตีบด้วยบอลลูน
รวมถึงการรักษาโรคที่มีความผิดปกติของกระแสไฟฟ้าในหัวใจ เป็นต้น
ส่วนเครื่องมือหลักที่ใช้ในการรักษาพยาบาล ได้แก่

- เครื่องตรวจสวนหัวใจ ซึ่งเป็นเครื่องมือที่ใช้ในการวินิจฉัยโรคหัวใจอย่างละเอียด และทันสมัย
ใช้ในการตรวจหลอดเลือดหัวใจ โดยเฉพาะโรคหลอดเลือดที่เลี้ยงหัวใจ
ในกรณีที่หลอดเลือดหัวใจตีบ
โรงพยาบาลจะรักษาโดยการถ่างขยายรอยตีบนั้นด้วยบอลลูนและค้ำขดลวดไว้ เพื่อป้องกันการตีบซ้ำ
หรือ ผ่าตัดโดยการทำบายพาส (แล้วแต่กรณี)

-   เครื่องตรวจหัวใจด้วยคลื่นเสียงสะท้อนความถี่สูง (Echocardiography)
    เพื่อการตรวจสภาพทางกายภาพ และการทำงานของหัวใจ

-   เครื่องติดตามคลื่นไฟฟ้าหัวใจตลอด 24 ชั่วโมง (Holter’s Monitor)
    เพื่อการตรวจวงจรไฟฟ้าในหัวใจ
    ในกรณีที่พบความผิดปกติ โรงพยาบาลจะรักษาโดยการจี้ด้วยคลื่นเสียง
    หรือโดยการใส่เครื่องกำเนิดไฟฟ้าในหัวใจ

-   เครื่องตรวจสมรรถภาพหัวใจโดยการเดินสายพาน (Threadmill Exercise Test)

-   เครื่องมือพยุงระบบสรีระไหลเวียนของร่างกาย (Intra Arotic Ballon Pump หรือ
    IABP) เพื่อพยุงระบบสรีระไหลเวียนในขณะเกิดอาการโรคกล้ามเนื้อหัวใจตายเฉียบพลัน

นอกจากนี้ โรงพยาบาลได้จัดตั้งหออภิบาลผู้ป่วยหนักทางโรคหัวใจ (Coronary Care Unit หรือ
CCU) โดยมีวัตถุประสงค์เพื่อให้การรักษาพยาบาลโรคหัวใจที่มีอาการหนัก
และให้บริการห้องผ่าตัดหัวใจที่ทันสมัย พร้อมห้องเฝ้าดูแลผู้ป่วยหลังผ่าตัดหัวใจ (Recovery Room)
เพื่อดูแลผู้ป่วยจนกระทั่งได้รับความปลอดภัย

แผนกตา หู คอ จมูก

โรงพยาบาลให้บริการด้านตา หู คอ จมูก ด้วยคณะแพทย์โสต ศอ นาสิก
และจักษุแพทย์ผู้เชี่ยวชาญด้วยอุปกรณ์เครื่องมือแพทย์ที่ใช้ตรวจและรักษาตามมาตรฐานของการรักษาโรคทางตา
หู คอ จมูก เช่น การรักษาต้อกระจกด้วยอัลตร้าซาวด์โดยเครื่อง Phacoemulsifier
การรักษาจอเรตินาโดยเครื่อง Argon Laser เครื่องตรวจการได้ยิน Audiometer
เครื่องตรวจการทรงตัว Electronystagmography เป็นต้น

แผนกสูติ-นรีเวช

โรงพยาบาลให้การดูแล ให้คำปรึกษา ตรวจพัฒนาการของทารกในครรภ์ในระยะต่างๆ
วิธีการทำการคลอด และให้บริการดูแลสุขภาพของสตรีโดยเฉพาะ เช่น ปัญหาวัยทอง
ปัญหาผู้มีบุตรยาก รวมถึงการให้คำปรึกษาด้านการวางแผนครอบครัว เป็นต้น

แผนกแพทย์แผนจีน

โรงพยาบาลเริ่มเปิดให้บริการคลินิกแพทย์แผนจีน ปัจจุบันมีแพทย์แผนจีนประจำ จำนวน 3 ท่าน
ซึ่งได้รับใบอนุญาตประกอบโรคศิลปะจากกระทรวงสาธารณสุข
คอยให้บริการรักษาไม่ว่าด้วยวิธีการฝังเข็ม การนวดกดจุด
หรือใช้สมุนไพรจีนในการรักษาโรคและบรรเทาอาการต่างๆ เช่น อัมพฤกษ์ อัมพาต
อาการปวดตามอวัยวะต่างๆ โรคความดันโลหิต โรคหัวใจ โรคเบาหวาน โรคกระเพาะ เป็นต้น
บริษัทได้แต่งตั้งผู้เชี่ยวชาญทางการแพทย์โดยตรงจากประเทศจีนเป็นที่ปรึกษาคอย
ให้คำปรึกษาแก่ผู้ป่วยของโรงพยาบาลอีกส่วนหนึ่งด้วย นอกจากนี้
บริษัทยังจัดให้มีเครื่องบรรจุยาจีนที่มีคุณสมบัติพิเศษในการเก็บกลิ่น
เพื่อความสะดวกแก่คนไข้ของโรงพยาบาลในการรับยากลับบ้าน

แผนกทันตกรรม

โรงพยาบาลมีการให้บริการด้านทันตกรรม สำหรับเด็ก และทันตกรรมสำหรับผู้ใหญ่
โดยทันตแพทย์นอกเวลา กว่า 30 ท่าน ครอบคลุมทุกสาขา ซึ่งประกอบด้วยงานทันตกรรมสาขาต่างๆ
ได้แก่ ทันตกรรมบูรณะ ทันตกรรมรักษารากฟัน ทันตกรรมปริทันต์ ศัลยกรรมช่องปากและใบหน้า
ทันตกรรมประดิษฐ์หรือทันตกรรมใส่ฟัน ทันตกรรมบดเคี้ยว และทันตกรรมจัดฟัน เป็นต้น

แผนกตรวจสุขภาพ

โรงพยาบาลมีการให้บริการตรวจสุขภาพ โดยแยกเป็นอีกแผนกของโรงพยาบาลประกอบด้วย
การตรวจสุขภาพประจำปีสำหรับบุคคลทั่วไป สำหรับหมู่คณะของบริษัทคู่สัญญา
การตรวจสุขภาพก่อนการดำเนินงานหรือการทำกิจกรรมต่างๆ นอกจากนี้
โรงพยาบาลยังจัดให้มีบริการโปรแกรมตรวจสุขภาพ เช่น การตรวจเบาหวาน ความดันโลหิตสูง
โรคหัวใจและ อัมพฤกษ์ การตรวจสุขภาพชายและสตรีวัยทอง เป็นต้น

ศูนย์ไตเทียม

โรงพยาบาลมีการให้บริการรักษาพยาบาลด้านโรคไต โดยอายุรแพทย์โรคไต
ด้วยทีมแพทย์และทีมพยาบาลประจำแผนกไตเทียมที่ผ่านการอบรมวุฒิบัตรจากสมาคมโรคไต
คอยให้การดูแลผู้ป่วยไตวายเรื้อรัง การฟอกเลือดด้วยเครื่องไตเทียม
ตามมาตรฐานของสมาคมโรคไตแห่งประเทศไทย

แผนกกายภาพบำบัด

โรงพยาบาลมีการให้บริการเพื่อบำบัดรักษา ฟื้นฟูสภาพร่างกายและจิตใจ
โดยร่วมมือกับทีมแพทย์ในกลุ่มโรคต่างๆ ได้แก่ ระบบกล้ามเนื้อ กระดูกและข้อต่อ ระบบประสาท
และระบบทางเดินหัวใจ โดยเครื่องมืออุปกรณ์กายภาพบำบัดที่ทันสมัยครบตามมาตรฐาน เช่น
เลเซอร์ อ่างน้ำวน เครื่องเคลื่อนไหวข้อไหล่แบบต่อเนื่อง เป็นต้น

แผนกผิวหนัง

โรงพยาบาลมีการให้บริการรักษาโรคผิวหนังต่างๆ เช่น สิว ฝ้า โรคผิวหนังจากเชื้อรา
รวมทั้งให้บริการด้านสุขภาพผิวและความงามด้วยเลเซอร์ การใช้ประจุไฟฟ้า Iontophoresis
เป็นต้น

แผนกฉุกเฉิน

โรงพยาบาลมีการให้บริการดูแลรักษาผู้ป่วยอุบัติเหตุในภาวะฉุกเฉินทุกประเภทและทุกวัย
รวมทั้งการดูแลการฟื้นคืนชีพและการรักษาบาดแผลอย่างรีบด่วน ด้วยทีมแพทย์ผู้เชี่ยวชาญ
อุปกรณ์ที่ทันสมัย และรถพยาบาลฉุกเฉินที่เตรียมพร้อมตลอด 24 ชั่วโมง

ศูนย์กระดูก และข้อ

โรงพยาบาลมีการให้บริการด้านการผ่าตัด และการดูแลผู้ป่วยที่มีปัญหากระดูกแตก กระดูกหัก
ข้อเคลื่อนหลุด ปัญหาเรื่องข้อเสื่อม เช่น ข้อสะโพก ข้อเข่า ข้อมือ ปวดหลัง หมอนรองกระดูกเสื่อม
หมอนรองกระดูกกดทับเส้นประสาท การบาดเจ็บจากการเล่นกีฬา ความพิการผิดรูปของเท้า เป็นต้น

แผนกรังสีวินิจฉัย

โรงพยาบาลจัดให้มีแผนกรังสีวินิจฉัย คอยให้บริการตรวจพิเศษและทั่วไปโดยรังสีวินิจฉัยเอ็กซเรย์
และเอ็กซเรย์คอมพิวเตอร์ (CT-SCAN) นอกจากนี้ ยังมีการให้บริการเอ็กซเรย์เฉพาะจุดด้วย เช่น
เอ็กซเรย์เฉพาะเต้านม เอ็กซเรย์ขากรรไกรหรือฟันทั้งช่องปาก เป็นต้น

แผนกวิเคราะห์โรค

ในด้านการให้บริการในแผนกวิเคราะห์โรคนั้น สามารถแบ่งออกได้เป็น 6 หน่วยงาน ได้แก่
หน่วยเคมีคลินิก หน่วยโลหิตวิทยา หน่วยจุลทรรศนศาสตร์คลินิก หน่วยภูมิคุ้มกันวิทยาคลินิก
หน่วยจุลชีววิทยาคลินิก และหน่วยงานธนาคารโลหิต
ซึ่งให้บริการครอบคลุมถึงการตรวจวิเคราะห์ในด้านต่างๆ เช่น
การตรวจวิเคราะห์ทางด้านเบาหวาน ไขมัน ไต เลือด ภูมิคุ้มกัน
ด้วยเครื่องมือตรวจวิเคราะห์ที่มีคุณภาพและทันสมัย

ศูนย์มะเร็งโฮลิสติค

โรงพยาบาลได้จัดให้มีแผนกบริการเฉพาะทางด้านโรคมะเร็งโดยแพทย์ผู้ทรงคุณวุฒิ ซึ่งมีความรู้
ความสามารถ และความชำนาญด้านการรักษาโรคมะเร็ง
โดยจะทำการตรวจและวินิจฉัยมะเร็งตั้งแต่เริ่มแรก
รวมถึงจะทำการตรวจคัดกรองผู้ที่มีความเสี่ยงการเป็นมะเร็ง ทั้งนี้
เนื่องจากโรคมะเร็งไม่ใช่โรคติดต่อแต่เป็นโรคที่ต้องติดตามเพราะมะเร็งเป็นได้ตั้งแต่เกิด
และมีอัตราการเป็นมะเร็งในเครือญาติสูง

การรักษาพยาบาลผู้ป่วยใน “IPD”

โรงพยาบาลไทยนครินทร์ได้รับใบอนุญาตประกอบกิจการสถานพยาบาลประเภทรับผู้ป่วยไว้ค้างคืน
โดยปัจจุบันมีเตียงรองรับผู้ป่วยในสำหรับใช้ในการรักษาพยาบาลจำนวน 245 เตียง
โดยมีห้องสำหรับให้บริการรักษาพยาบาลผู้ป่วยแบ่งออกเป็น

  ----------------------------------- -----------------------------------
  1. ห้องผ่าตัด (OR)                     5. ห้องฉุกเฉิน ICU

  2. ห้องผ่าตัดเฉพาะโรคหัวใจ              6. หออภิบาลผู้ป่วยหนักโรคหัวใจ CCU

  3. ห้องผ่าตัดเล็ก                       7. ห้องวิสัญญี

  4. ห้องคลอด / ห้องรอคลอด              
  ----------------------------------- -----------------------------------

นอกจากนี้ โรงพยาบาลไทยนครินทร์ยังจัดให้มีบริการพิเศษที่หลากหลาย
เพื่ออำนวยความสะดวกแก่ผู้ใช้บริการ ดังนี้

-   โครงการตรวจสุขภาพประจำปี

-   โครงการตรวจสุขภาพเฉพาะทาง เช่น การตรวจมะเร็ง การตรวจเบาหวาน

-   โครงการรักษาพยาบาลในราคาเหมาจ่าย เช่น การคลอดบุตร การทำศัลยกรรมความงาม
    การสลาย
    ต้อกระจก การเลเซอร์ลบไฝกระ

-   ศูนย์บริการผู้ป่วยชาวต่างชาติ (Language Assistance Center)

-   ศูนย์บริการผู้สูงอายุ (Long Stay)

-   ศูนย์บริการเลี้ยงดูเด็กอ่อน (Nursery)

-   การจัดพื้นที่ของโรงพยาบาลบริเวณชั้น B และ L ให้มีร้านมินิมาร์ท การให้บริการอินเตอร์เน็ต
    ร้านเสื้อผ้าเด็ก ร้านแว่นตา มุมกาแฟ และศูนย์อาหารเชลล์ชวนชิม
    เพื่ออำนวยความสะดวกให้กับ

ผู้ป่วยหรือญาติผู้ป่วยที่มาใช้บริการของโรงพยาบาล

- การให้บริการทางสังคมโดยไม่คิดมูลค่า เช่น การจัดหน่วยตรวจสุขภาพ ณ สวนหลวง ร.9

(เดือนละ 1-2 ครั้ง) การบริการตรวจรักษาแก่ชุมชนต่างๆ และการให้บริการตรวจรักษาสุขภาพฟรี
ในงานเทศกาลต่างๆ